Hierdie maand net 'n vinnige briefie. Die jaar het begin om te hardloop en dinge sal nou net vinniger en vinniger beweeg - ai! Ons leef egter steeds in hierdie vreemde, vreemde tyd van CoVid, en sal ook nog in 2022 daarmee te doen hê. Ek wil net die volgende temas vinnig deel:
"Hier is ek, Here"
Ons pragtige nuwe boek, Hier is ek, kom binnekort uit. Dit moes reeds in September verskyn het, maar weens vertragings uit China sal dit eers einde Oktober hier wees. Die boek is pragtig gedruk in hardeband en bevat 366 oordenkings oor persoonlike dissipelskap. Ek sal volgende keer hieroor uitwei, maar wou jou net herinner om nie nou al AL jou kerksgeskenke te koop nie. Hierdie boek is 'n wonderlike geskenk vir elke Christen! Hang dus net so 'n bietjie aan, vroeg volgende maand gee ek al die besonderhede. Intussen kan jy egter meer hieroor lees - as jy wil - by hierdie skakel.
Intussen gaan ons voort...
...met ons huidige reeks oordenkings, Wesenlike Woord. Ons beweeg deur die bekendste en beste en mooiste verse van die Bybel, van Genesis tot Openbaring. Ons is nou al in Korintiërs en sal in April volgende jaar met Openbaring klaarmaak. Ek werk al aan 'n nuwe reeks, maar lááter daaroor meer! As jy wil lees wat ons met Wesenlike Woord beoog, kan jy hier kliek vir die agtergrond.
...met ons kursusse. Ons vennote kan kies wat hulle wil ontvang, maar die meeste ontvang tans "Jesus Leefstyl", 'n nie-geestelike/geestelike kursus oor die lewenstyl van mense in Jesus se tyd en wat ons daaruit kan leer. Lees meer daaroor hier. Ek het ook al 'n paar dele geskryf van ons kursus wat in Januarie 2022 afskop, maar, weereens, later meer daaroor.
Volgende keer sal ek dalk langer gesels. Vir vandag sê ek net weer dankie vir elke leser en volger van ons bediening, vir elke vennoot en bidder, vir elke briefie en nota. Ja - dankie! Dis inderdaad vir ons 'n groot voorreg om die geestelike pad saam met jou te stap.